Anthony Banzi (Mangoja, Parokia ya Tawa, mkoa wa Morogoro, 28 Oktoba 1946 - Dar es Salaam, 20 Desemba 2020) alikuwa askofu wa Kanisa Katoliki nchini Tanzania. Aliwekwa wakfu na Kardinali Polycarp Pengo mwaka 1994. Tangu mwaka huo hadi kifo chake alikuwa askofu wa Jimbo la Tanga. Alipata elimu ya msingi katika shule ya msingi ya Lukenga. Mwaka 1960 alijiunga na Seminari ndogo ya Mt. Peter, Bagamoyo, na baadaye Seminari ndogo ya Mt. Charles huko Itaga kuanzia mwaka 1965 hadi 1967. Mwaka 1968-1969 alijiunga na Seminari Kuu ya Kibosho kwa masomo ya Falsafa na baadaye Seminari kuu ya Kipalapala kwa masomo ya Teolojia kuanzia mwaka 1970 hadi 1973. Alipewa daraja takatifu ya upadre tarehe 29 Julai 1973. Alifanya kazi kama paroko msaidizi katika parokia za Mlali, Msongozi, Mtombozi, Matombo na kama Paroko katika Parokia ya Maskati. Mwaka 1976 alifanya kazi kama mhasibu mkuu wa Seminari kuu ya Ntungamo, Bukoba. Miaka 1976 - 1981 alikwenda Austria (Ulaya) kwa masomo zaidi, ambapo alitunikiwa shahada ya udaktari (Ph.D). Kuanzia mwaka 1981 hadi 1982 alikuwa Chaplain wa Hospitali ya Turiani na pia paroko wa parokia ya Mandera.